**Broj: 711-I-1656-P-280-18/19-14-12**

Zagreb, 5. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Milana Kujundžića, ministra zdravstva,** na 61. sjednici, održanoj 5. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Kujundžića, ministra zdravstva, neće se pokrenuti, s obzirom da iz navoda zaprimljene prijave te iz prikupljenih podataka i dokumentacije povodom iste, a u odnosu na obavljanje liječničke djelatnosti uz obnašanje dužnosti ministra zdravstva, kao i sazivanje konferencije za medije povodom smrti ……………… održane 20. kolovoza 2018., ne proizlazi da je došlo do moguće povrede odredbi ZSSI-a od strane dužnosnika niti načela obnašanja javnih dužnosti.**

Obrazloženje

Povjerenstvo je 5. studenog 2018. g. zaprimilo neanonimnu prijavu mogućeg sukoba interesa podnesenu protiv dužnosnika Milana Kujundžića, ministra zdravstva, koja je zaprimljena u knjizi ulazne pošte Povjerenstva pod brojem: 711-U-2634-P-280/18-01-5, povodom koje se vodi predmet broj P-280/18.

U prijavi podnositelj u bitnom navodi da dužnosnik prof. dr. sc. Milan Kujundžić uz dužnost ministra ujedno radi kao liječnik u Kliničkoj bolnici Dubrava te poslovno surađuje sa Medicinskim fakultetom Sveučilišta u Zagrebu u svojstvu redovitog profesora. Upućuje na čl. 2. ZSSI-a, čl. 23. Zakona o zdravstvenoj zaštiti i čl. 46. Ustava Republike Hrvatske. Podnositelj smatra da je dužnosnik u sukobu interesa budući da bi osoba koju liječi prof. dr. sc. Milan Kujundžić prema Zakonu o zdravstvenoj zaštiti trebala zaštitu svojih zakonskih prava tražiti od iste osobe, ali tada u svojstvu ministra, što ga stavlja u navodno notorni položaj sukoba interesa prema samome sebi. Nadalje, podnositelj prijave smatra notornim da bi predstavka ili pritužba na rad dužnosnika kao liječnika ili upućena Ministarstvu zdravstva vezano za medicinski fakultet ili za Kliničku bolnicu Dubrava bila u nadležnosti ministra Kujundžića, što bi ga stavljalo u položaj pristranosti prema samome sebi ili svom poslovnom partneru. Na kraju navodi da pristranost prema samome sebi utječe na odluke dužnosnika te da nitko neće pisati i adresirati predstavku ili pritužbu onome na koga se ona odnosi ili je poslovno vezan za one na koje se pritužba odnosi, kao i da nadzor nad onima s kojima se privatno poslovno surađuje nije isti odnos kao s onima s kojima se poslovno ne surađuje.

U drugom dijelu prijave ističe aferu „Smrt na cesti jer Hitna nije imala liječnika“, tj. smrt pacijenta ………………., da je javnost zatražila ostavku ministra zdravstva iz moralnih razloga, a da je obdukcija istog pacijenta provedena na Sveučilištu u Zagrebu, Medicinski fakultet, čiji poslovni suradnik je upravo Milan Kujundžić. Tvrdi da roditelji pokojnika do 27. kolovoza 2018. nisu dobili pisani nalaz obdukcije, dok je navodno dužnosnik prije tog datuma raspolagao nalazom obdukcije te je čak organizirao konferenciju za medije u Ministarstvu zdravstva na temu nalaza obdukcije pokojnika, a ma kojoj konferenciji su navođeni dijelovi istog nalaza po isključivom nahođenju organizatora, dužnosnika Milana Kujundžića, ali ne i roditelja pokojnika. Smatra da postoji osnovana sumnja da se može smatrati da je privatni interes dužnosnika za ostankom na dužnosti ministra zdravstva prevagnuo nad interesima roditelja, šire obitelji i prijatelja, kao i javnosti.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 4. ZSSI-a propisano je kako su predsjednik i članovi Vlade Republike Hrvatske (potpredsjednici i ministri u Vladi) dužnosnici u smislu odredbi ZSSI-a, stoga je prof. dr. sc. Milan Kujundžić na temelju obnašanja dužnosti ministra zdravstva obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako je dužnosnik prof. dr. sc. Milan Kujundžić od 14.10.2016. do 19.10.2016. obnašao dužnost zastupnika u Hrvatskom saboru, dok od 19.10.2016. obnaša dužnost ministra zdravstva.

Povjerenstvo je od Kliničke bolnice Dubrava 1. listopada 2018. zatražilo očitovanje o tome obavlja li i koje poslove dužnosnik prof. dr. sc. Milan Kujundžić u Kliničkoj bolnici Dubrava u razdoblju od listopada 2016. do danas, te kojim ugovornim odnosom je reguliran njegov radnopravni status.

Klinička bolnica Dubrava očitovala se dopisom URBROJ: 11-139/18 od 4. listopada 2018. navodeći da je dužnosnik prof. dr. sc. Milan Kujundžić s tom bolnicom 20. listopada 2016. sklopio Sporazum o pravu na povratak na rad u Kliničku bolnicu Dubrava, a u kojem stoji da dužnosnik po završetku mandata ima pravo povratka na rad u Kliničku bolnicu Dubrava na poslove koje je obavljao do imenovanja na dužnost ministra. Navodi da za vrijeme obnašanja dužnosti ministra zdravstva, prema Sporazumu, dužnosnik sva prava i obveze iz radnog odnosa ostvaruje u Ministarstvu zdravstva RH, temeljem čega sve prava i obveze iz radnog odnosa dužnosnika u KB Dubrava miruju. Nadalje navodi da KB Dubrava nema s dužnosnikom sklopljen ugovor o radu niti ugovor o djelu.

Na internetskim stranicama Kliničke bolnice Dubrava objavljene su Upute za izjavljivanje prigovora ili pritužbe pacijenata, pa je tako predviđeno da pacijent može prigovor ili pritužbu izjaviti osoblju ustrojstvene jedinice na koju se prigovor odnosi, izjavom glavnoj sestri ili rukovoditelju jedinice, upisom pritužbe u „Knjigu žalbi“, izravnim obraćanjem Upravi, predajom pritužbe u Urudžbeni zapisnik, ulaganjem pritužbe u označeni sandučić ili ispunjavanjem web obrasca. Prigovor/pritužba bilježi se na Obrascu za prijavu pritužbe.

Člankom 204. stavkom 1. Zakona o zdravstvenoj zaštiti („Narodne novine“ broj 100/18) propisano je da zdravstveno-inspekcijski nadzor nad primjenom i izvršavanjem zakona, drugih propisa i općih akata u djelatnosti zdravstva, kao i nadzor nad stručnim radom zdravstvenih ustanova, trgovačkih društava koja obavljaju zdravstvenu djelatnost, zdravstvenih radnika te privatnih zdravstvenih radnika obavlja zdravstvena inspekcija Ministarstva.

Stavkom 2. istog članka propisano je da poslove zdravstveno-inspekcijskog nadzora iz stavka 1. istog članka obavljaju viši zdravstveni inspektori, zdravstveni inspektori i drugi državni službenici ovlašteni za provedbu nadzora. Navedeni inspektori državni su službenici, imenuju se uz suglasnost ministra, a moraju imati liječničke kvalifikacije te postupaju prema Zakonu o državnim službenicima i sukladno Etičkom kodeksu državnih službenika. Nadalje, zdravstveni inspektori i viši zdravstveni inspektori mogu protiv liječnika pokrenuti prekršajni ili kazneni postupak ukoliko bi određeno postupanje liječnika predstavljalo prekršaj ili kazneno djelo.

Zakonom o zaštiti prava pacijenata („Narodne novine“ broj 169/04, 37/08) predviđeni su Povjerenstvo za zaštitu prava pacijenata u jedinici područne (regionalne) samouprave (čl. 30.-37.) i Povjerenstvo za zaštitu i promicanje prava pacijenata ministarstva nadležnog za zdravstvo (čl. 38.-40.) kao mehanizmi ostvarivanja i promicanja prava pacijenata te ostvarivanja društvene skrbi za zaštitu prava pacijenata. Osim toga, člankom 30. Zakona o liječništvu („Narodne novine“ broj 121/03, 117/08, dalje:ZOL) propisan je stručni nadzor nad radom liječnika, kao i djelokrug Hrvatske liječničke komore kao ustanove predviđene za obavljanje stručnog nadzora nad radom liječnika, osiguravajući obavljanje liječničkoga zvanja u odgovarajućem obimu, kakvoći i vrsti zdravstvenih usluga te ostvarivanje prava pacijenata. Stručni nadzor propisan je i Pravilnikom o stručnom nadzoru donesenim 4. lipnja 2016.

Člankom 31. stavkom 1. ZOL-a propisano je da u obavljanju stručnoga nadzora iz članka 30. ovoga Zakona Hrvatska liječnička komora surađuje sa zdravstvenom inspekcijom ministarstva nadležnog za zdravstvo, dok je stavkom 2. propisano da ako se pri obavljanju nadzora utvrdi povreda propisa i općih akata iz djelatnosti zdravstva, Hrvatska liječnička komora obvezna je o tome bez odgađanja, a najkasnije u roku od 15 dana od dana saznanja, izvijestiti zdravstvenu inspekciju ministarstva nadležnog za zdravstvo.

Člankom 40. stavkom 1.-3. ZOL-a propisano je da nadzor nad zakonitošću rada Komore u obavljanju njezinih javnih ovlasti provodi ministarstvo nadležno za zdravstvo. U provođenju nadzora iz stavka 1. ovoga članka ministarstvo nadležno za zdravstvo može od Komore tražiti odgovarajuća izvješća i podatke vodeći računa o samostalnosti i neovisnosti liječničke profesije. Izvješća i podatke iz stavka 2. ovoga članka Komora je obvezna dostaviti ministru nadležnom za zdravstvo u roku od 30 dana ili u istom roku izvijestiti o razlozima zbog kojih ih nije u mogućnosti dostaviti.

Člankom 41. stavak 1.-3. ZOL-a određeno je da Komora obavještava ministarstvo nadležno za zdravstvo, druga tijela državne uprave te nadležna tijela jedinica lokalne i područne (regionalne) samouprave, samoinicijativno ili na njihov zahtjev o stanju i problemima liječničke profesije i o mjerama koje bi trebalo poduzeti radi unapređenja liječničke profesije i zdravstvene zaštite građana. Komora surađuje s državnim tijelima i tijelima lokalne i područne (regionalne) samouprave u rješavanju pitanja značajnih za ostvarivanje zadataka i rješavanja problema liječničke profesije. Komora aktivno i kontinuirano surađuje s komorama drugih zdravstvenih radnika, Hrvatskim liječničkim zborom, medicinskim fakultetima te komorama i liječničkim udrugama u inozemstvu. Na kraju, svakom pacijentu kojemu su povrijeđena njegova prava na raspolaganju je podnošenje privatne sudske tužbe nadležnom sudu.

Slijedom svega navedenog, Povjerenstvo zaključuje kako bi se u odnosu na prvi dio prijave sukob interesa mogao tumačiti kao mogući, potencijalni sukob. Ovo stoga što prijava sukoba interesa u konkretnom slučaju nije temeljena na stvarnoj situaciji, već podnositelj navodi hipotetsku situaciju u kojoj bi, ukoliko bi netko izjavio predstavku, odnosno pritužbu na rad dužnosnika kao liječnika on sam o sebi odlučivao. Ovdje prvenstveno treba reći da bi životno nelogično bilo zaključiti kako su svi ranije navedeni mehanizmi koji su predviđeni za zaštitu prava pacijenata ustrojeni kako bi štitili samo jednu osobu, i to ministra zdravstva, u konkretnom slučaju dužnosnika Milana Kujundžića, odnosno kako bi ista ta osoba bila oslobođena odgovornosti pri obavljanju rada kao liječnika. Ukoliko bi prijava bila konkretizirana nekom specificiranom situacijom u kojoj je protiv dužnosnika već podnesena predstavka/pritužba, mogao bi se analizirati potencijalni sukob interesa ako se dužnosnik nije izuzeo pri odlučivanju u određenoj situaciji i sl.

Stoga Povjerenstvo, u odnosu na prvi dio prijave sukoba interesa, zaključuje kako dužnosnik nije u sukobu interesa prilikom obnašanja dužnosti ministra zdravstva i funkcije liječnika u Kliničkoj bolnici Dubrava, kao i profesora na Sveučilištu u Zagrebu, Medicinskom fakultetu.

Ovdje treba napomenuti i da je Povjerenstvo već 4. studenog 2016. donijelo Mišljenje broj 711-I-1559-M-155/16-04-16 na zahtjev dužnosnika Milana Kujundžića kojim je određeno da na temelju članka 13. stavka 3. ZSSI-a dužnosnik Milan Kujundžić može uz profesionalno obnašanje javne dužnosti ministra zdravstva i uz primanje naknade obavljati edukacijsku djelatnost na Sveučilištu u Zagrebu, Medicinskom fakultetu, u svojstvu izvanrednog profesora na katedri Interna medicina, kao i na Sveučilištu u Zagrebu, Farmaceutsko-biokemijskom fakultetu, u svojstvu vanjskog suradnika na katedri Klinička patofiziologiju s patologijom.

Točkom II istog mišljenja određeno je da na temelju članka 13. stavka 2. ZSSI-a dužnosnik Milan Kujundžić može uz profesionalno obnašanje javne dužnosti ministra zdravstva bez primanja naknade obavljati endoskopske zahvate u Kliničkoj bolnici Dubrava. Ukoliko se dužnosnik naknadno odluči za obavljanje tih poslova uz primanje naknade, dužan je prethodno od Povjerenstva zatražiti da se utvrdi utječe li obavljanje poslova na zakonito obnašanje javne dužnosti. Točkom III predmetnog Mišljenja određeno je da na temelju članka 13. stavka 4. ZSSI-a dužnosnik Milan Kujundžić obvezan je u izvješću o imovinskom stanju dužnosnika prijaviti Povjerenstvu naknade i prihode stečene na temelju obavljenih poslova iz točke I. i II. ove izreke, ukoliko će iste ostvarivati, istekom godine u kojoj su naknade i prihodi ostvareni.

U odnosu na drugi dio prijave, Povjerenstvo obrazlaže kako slijedi.

Na internetskim stranicama portala Dnevnik.hr u članku naslova „Objavljeni rezultati obdukcijskog nalaza: ………… preminuo je zbog astmatskog bronhitisa i srčane mane“ prenesena je citirana izjava dužnosnika Milana Kujundžića: „Nismo išli prema medijima dok nismo razgovarali s ocem i od njega tražili dopuštenje.“

Povjerenstvo je 31. siječnja 2019. od Medicinskog fakulteta u Zagrebu zatražilo očitovanje je li i po čijem nalogu izvršio obdukciju tijela preminulog mladića, kada je ona započeta i završena, kad je i kojim tijelima dostavljen obdukcijski nalaz te je li i kada roditeljima preminulog mladića dostavljen obdukcijski nalaz.

 Sveučilište u Zagrebu - Medicinski fakultet dopisom od 8. veljače 2019. očitovao se da Zavod za sudsku medicinu i kriminalistiku Medicinskog fakulteta obavlja obdukcije na zahtjev i to: općinskih i županijskih državnih odvjetništva, na zahtjev mrtvozornika Ureda za zdravstvo Grada Zagreba, ali i Ureda za zdravstvo Zagrebačke županije, Krapinsko-zagorske županije i Karlovačke županije, kao i bolnica koje upute preminule pacijente zbog sumnje da se radi o nasilnoj smrti. U dopisu se navodi da je u konkretnom slučaju obdukcija tijela pokojnika obavljena na zahtjev mrtvozornika Zagrebačke županije, dr. med. …………….., specijalista opće medicine.

Nadalje, navodi se da je obdukcija obavljena 13. kolovoza 2018. u prijepodnevnim satima, a provela ju je prof. dr. sc. …………………, specijalistica patološke anatomije i sudske medicine. Obdukcijski nalaz dostavljen je Ministarstvu zdravstva temeljem naloga koje je Ministarstvo zdravstva uputilo Zavodu 14. kolovoza 2018., dok je nalaz upućen Ministarstvu zdravstva 23. kolovoza 2018., a obdukcijski zapisnik je proslijeđen i naručitelju usluge obdukcije, Upravnom odjelu za zdravstvo i socijalnu skrb Zagrebačke županije 3. rujna 2018.

Na kraju se navodi da Zavod, kao ni djelatnici Zavoda nisu uručili zapisnik o obdukciji roditeljima preminulog mladića. Otac pokojnika bio je pozvan u Ministarstvo zdravstva gdje je ministar zajedno s predstavnicima drugih involviranih institucija obrazložio nalaze, te je ocu osobno uručeno potpisano izvješće obdukcije. Kao predstavnik Zavoda sastanku je nazočila obducentica prof. dr. sc. ………………………………..

 Povjerenstvo je, nadalje, od Ministarstva zdravstva 12. veljače 2019. zatražilo podatke o tome je li, kada i od koga zatražilo dostavu obdukcijskog nalaza za pokojnog Mattea Ružića, kada je i od koga zaprimilo obdukcijski nalaz, je li, kada i gdje uručilo obdukcijski nalaz roditeljima pokojnika te temeljem kojih podataka je sazvana konferencija za medije 20. kolovoza i tko je o tome donio odluku.

 Ministarstvo zdravstva 19. veljače 2019. dostavilo je očitovanje u kojem navodi da je od Zavoda za sudsku medicinu i kriminalistiku Medicinskog fakulteta u Zagrebu dopisom 14. kolovoza 2018. zatražilo dostavu obdukcijskog nalaza pokojnika. Dopisom od 23. kolovoza 2018. Zavod je dostavio obdukcijski zapisnik od 13. kolovoza 2018. Nakon prethodno postavljenog zahtjeva za uvidom u spis predmeta od strane opunomoćenika majke pokojnika, ista je u pratnji opunomoćenika u Ministarstvu zdravstva obavila uvid u spis predmeta, a na zahtjev majke i odvjetnika Ministarstvo im je predalo fotokopiju cjelokupnog spisa, pa tako i obdukcijskog zapisnika. Ministarstvo navodi da je konferencija za medije o ovom slučaju sazvana radi uznemirenja javnosti i velikog interesa medija, pri čemu su se u javnom prostoru pojavile nepotpune informacije i brojna nagađanja.

U daljnjem očitovanju Ministarstvo zdravstva istaknulo je da je dobilo usmenu suglasnost oca pokojnika da se javnost na konferenciji za novinare obavijesti o okolnostima i uzrocima smrti preminulog mladića. Također, tiskovna konferencija sazvana je 20. kolovoza 2018., u trenutku kad je Ministarstvo elektroničkom poštom zaprimilo preliminarni nalaz obdukcije što uključuje patoanatomske dijagnoze postavljene na temelju vanjskog i unutarnjeg pregleda mrtvog tijela pokojnika, a bez histološkog pregleda tkiva uzetih tijekom obdukcije, a koja je naknadno i potvrdila uzrok smrti. Ministarstvo je na kraju ponovno istaknulo da je, s obzirom na činjenicu da je otac pokojnika u medijima izjavio da ga nitko nije kontaktirao, pa niti iz Ministarstva zdravstva, isti bio pozvan i na sastanak koji je prethodio tiskovnoj konferenciji, kada je upoznat s uzrokom smrti i zdravstvenim podacima koji bi se iznijeli na tiskovnoj konferenciji, a na što se nije protivio.

 Slijedom navedenog, Povjerenstvo uzimajući u obzir činjenicu da je dužnosnik Milan Kujundžić na konferenciji za medije održanoj 20. kolovoza 2018. deklarirao činjenicu pribavljene suglasnosti oca pokojnika za održavanje iste, što je na traženje Povjerenstva dopisom Ministarstvo zdravstva i potvrdilo, nije utvrđeno da je dužnosnik Milan Kujundžić prilikom održavanja predmetne konferencije povrijedio odredbe ZSSI-a.

Nadalje, tijekom postupka nije utvrđena bilo kakva, osobna ili interesna povezanost dužnosnika Milana Kujundžića s predstojnikom zavoda za sudsku medicinu, kao niti liječnicom obducenticom koja je provela obdukciju nad pokojnikom.

Slijedom svega navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika prof. dr. sc. Milana Kujundžića došlo do moguće povrede odredbi ZSSI-a te je donesena odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Milan Kujundžić, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana